Tankotanssi

Tankotanssi on tanssi- ja liikuntamuoto, jossa käytetään pystysuoraa, lattiaan tai muuhun alustaan kiinnitettyä tankoa. Liikuntamuotona laji kehittää erityisesti voimaa, notkeutta, kehonhallintaa ja koordinaatiota.
Tankotanssissa kilpaillaan niin kansallisella, kuin kansainväliselläkin tasolla vuotuisten Euroopan ja maailmanmestaruuskilpailuiden merkeissä.
Historia.
Modernin tankotanssin historia.
Modernin tankotanssin historian tavataan lukea alkaneen 1800-luvun lopun ja 1900-luvun alun Pohjois-Amerikassa. Tuolloin kiertävien sirkuksien ’Hoochie Coochie’-tanssijat alkoivat hyödyntää sirkusteltan tukitankoa osana eroottisia, napatanssityylisiä tanssiesityksiään.
Tangot siirtyivät sirkusteltoista baareihin ja ravintoloihin burleskiesiintyjien mukana seuraavien vuosikymmenien aikana. Myöhemmin tankoja asennettiin striptease-klubeille niiden tullessa suosituiksi 1900-luvun loppupuolella. Striptease-klubien tanssijat opettivat tankotanssia ensin toisilleen klubien sisällä. Myöhemmin he alkoivat opettaa tankotanssia myös muille kiinnostuneille esimerkiksi kotonaan ja opetusvideoiden välityksellä.
Ensimmäinen harrastajille suunnattu tankotanssikoulu perustettiin Kanadassa 2000-luvun alussa. Ensimmäiset tankotanssin kansainväliset kilpailut järjestettiin Amsterdamissa vuonna 2005.
Vaikutteet muista lajeista.
Erilaisia tankoja on käytetty tanssin, urheilun ja rituaalien yhteydessä monissa eri kulttuureissa jo ennen 1900-lukua. Tanko oli keskeinen osa esimerkiksi eurooppalaista Maypole -tanssiperinnettä, intialaista Mallakhamb-urheilulajia sekä kiinalaista sirkusta jo noin 1100-luvulla. Moderniin tankotanssin liikekieleen on omaksuttu runsaasti vaikutteita ainakin kiinalaisesta sirkustolppalajista ja Mallakhamb-voimistelusta.
Myös baletilla on ollut voimakas vaikutus tankotanssin liikekieleen. Balettiestetiikka on vaikuttanut erityisesti siihen, millaisia kehon linjoja on pidetty tavoiteltavina tankotanssissa.
Tankotanssi Suomessa.
Suomeen tankotanssi rantautui ohjattuna harrastuksena vuonna 2007, jolloin Maria Kekkonen ja Olha Venäläinen avasivat Helsinkiin tankotanssikoulu Rock the Polen, ja nykyään lajia harrastetaan kymmenissä tankotanssiin erikoistuneessa koulussa tai tanssistudiossa ympäri maata.
Suomen ensimmäinen tankotanssitapahtuma, tankotanssin taiteelliseen puoleen keskittyvä Pole Art, järjestettiin vuonna 2009. Kilpailun voitti Oona Kivelä. Kivelä voitti myös vuonna 2010 järjestetyt ensimmäiset tankotanssin SM-kilpailut.
Tankotanssi liitettiin Voimalajiliiton alle ja antidopingjärjestelmän alaiseksi urheilulajiksi vuonna 2015. Ensimmäiset Voimalajiliiton ja adt-toiminnan alaiset SM-kilpailut järjestettiin 2016 Hämeenlinnassa, jossa Kivelä sijoittui jälleen mitalisijoille.
Tankotanssitaiteilija Henriikka Roo esiintyi Talent Suomessa tankotanssijana vuonna 2011 esitetyllä tuotantokaudella, ja ensimmäistä kertaa vuonna 2016 tankotanssi oli osana Nordic Champions-kilpailua, joka televisioitiin ja josta näytettiin valtakunnallisessa televisiossa YLE:n TV2:sella kooste.
Suomi sai kunnan järjestää tankotanssin maailmanmestaruuskilapilut ensimmäistä kertaa vuonna 2019. Tämän jälkeen Suomi on maana niittänyt menestyksekkäästi kisamenestystä vuosien myötä. Tankotanssin maailmanmestaruuskilpailuissa vuonna 2022 Suomi voitti viisi kultamitalia ja kolme hopeaa. Vuoden 2023 maailmanmestaruuskilpailut järjestettiin Jyväskylässä Suomessa, ja suomalaiset tankotanssijat ansaitsivat kotikisoista 22 mitalia, joista kuusi kilpatason kultamitalia. Lajilegenda Kivelä jatkoi menestyksekästä tankotanssiuraansa, kunnes päätti uransa viidenteen tankotanssin maailmanmestaruuteen Jyväskylässä.
Suuria kilpailuja.
Maajoukkuekilpailut.
Tankotanssin maajoukkue valitaan vuosittain Tankotanssiliiton järjestämien Pole Sportin Suomenmestaruuskilpailuiden perusteella ja joukkueen kokoonpano on voimassa seuraaviin SM-kilpailuihin saakka. Maajoukkueeseen kuuluvat SM-kilpailuiden mitalisijoille sijoittuneet urheilijat jokaisesta sarjasta (pois lukien Varsity-sarja).
Olympialaiset.
Tankotanssi ei ole olympialaji. Laji tunnistettiin olympiakomitean puolesta vuonna 2017 urheilulajiksi, ja sillä on tällä hetkellä tarkkailija-asema.
Tankotanssi on kasvava laji ympäri maailmaa, ja sen säännöt ja pisteytysjärjestelmä vastaavat monilta osin telinevoimistelua. Kansainväliset lajiliitot, POSA (Pole Sports &amp; Arts World Federation) ja IPSF (International Pole Sport Federation), ovat laatineet tankotanssille useiden satojen sivujen mittaiset pisteytys- ja arvostuskriteerit, jotka ottavat huomioon lajin liikkeiden monimutkaisuuden, koreografian, tyylin ja ilmaisukyvyn. 
IPSF:n mukaan tankotanssilla on olympiastandardien mukaan arvioitavia kilpailijoita maailmanlaajuisesti yli 3 000, ja he ovat iältään 10–75-vuotiaita. Suomessa ja kansainvälisesti tankotanssi on Suomen tankotanssiliiton alle järjestäytynyttä antidopingin alaista urheilua.